Un incident din noaptea de 8 mai, din localitatea Vânători-Neamț, generat de un tânăr șofer de 27 de ani, putea să se soldeze cu pagube materiale extrem de mari. Deplasându-se cu mașina pe un carosabil umed, a pierdut controlul volanului, a ieșit de pe șosea, lovind o conductă de gaz, apoi gardul unei proprietăți. Din fericire, nu a existat o explozie iar șoferul a reușit să părăsească singur mașina.
„În urma evenimentului rutier a rezultat rănirea conducătorului auto. Acesta a fost testat cu aparatul etilotest, rezultatul fiind negativ. La fața locului au intervenit polițiștii, pompierii și reprezentanți ai operatorului conductei de gaz”, potrivit IPJ Neamț. Pentru orice eventualitate rănitul a fost transportat la spitalul din Târgu-Neamț.
Se continuă cercetările sub aspectul săvârșirii infracțiunii de vătămare corporală din culpă.
Denisa POPA
FOTO: ISU Neamț